Erasmus+ izvještaj

Erasmus+ projekt je program kojim se potiče obrazovanje, osposobljavanje, mlade i sport u Europi. Projekt također pruža strukovno osposobljavanje putem prakse u drugoj državi. Strukovno obrazovanje kao medicinska sestra opće njege obavljala sam u Portugalu u periodu od 11.2 do 2. 3.2024. Prije puta sudjelovala sam u radionicama engleskog jezika, financija te radionicama o načinu života i kulturi Portugala. Planirala sam svoj dnevni buđet kako bih mogla što pametnije trošiti. Svoju praksu odrađivala sam u staračkome domu ARPIVE smještenom u malom gradiću Celeirós. U staračkome domu radila sam mnogo tehnika iz struke sestrinstva kao i onih koji će mi pomoći u svakodnevnom životu. Sudjelovala sam u previjanju a i nakon tjedan dana samostalno odrađivala isto. Birala sam odgovarajuće obloge i kreme za određene rane koje sam previjala te pratila njihovo stanje. Svaki dan sam uz pomoć mentorice pregledavala predilekcionarna mjesta. Uz pomoć medicinske sestre odradila sam i debridman. Također sam dobila priliku vaditi šavove štićeniku na predjelu obrve. Upoznala sam se s novim ranama kao što su dekubitus četvrtog stupnja i ulkusi. Svako jutro tijekom doručka mjerila sam šećer te na temelju vrijednosti davala inzulin štićenicima. Naučila sam da u Portugalu koriste drugačije mjerne jedinice za razinu šećera nego u Hrvatskoj. Normalne razine šećera u krvi su 70 mg/dl što je kod nas 3.9 mmol/L do 100 mg/dl što je 5.6 mmol/L. Također sam pomagala u davanju inhalacijske terapije. Inhalacijske terapije štićenika pohranjene su u plastičnim vrećicama s imenom i prezimenom. Susrela sam se s novim inhalacijskim aparatima i načini na koji se koriste. Za vrijeme doručka primjenjivala sam i kapljice za oči i sirupe. Pripremala sam lijekove za štićenike u sestrinskoj sobi, podijelila sam posao s kolegom tako da je jedan od nas drobio lijekove a drugi pripremao tjednu terapiju. Lijekovi su se nalazili u vrećicama koje su dolazile iz ljekarne, napravljene posebno za svakoga štićenika. U paketiće lijekova također sam stavljala vitamine koji su dolazili posebno pakirani. Pomagala sam pri transportu te premještaju štićenika na sjedišta u dnevnoj sobi te odlasku do toaleta. Za vrijeme ručka djelila sam pripremljenu terapiju uz pomoć sestre i pomagala u hranjenju štićenika. Mjerila sam krvni tlak te tjelesnu temperaturu i obavještavala sestru o vrijednostima istih. Radila sam venepunkciju uz pomoću novih tehnika i uzimala mokraću za analize. Kod previjanja također sam uz pomoću krema i masti masirala štićenike za bolju cirkulaciju. Pratila sam i pravila asepse i dezinficirala sestrinsku sobu i kolica za terapiju. Provodila sam komunikaciju s štićenicima s jezikom kojeg sam naučila. Sudjelovala sam u radnoj terapiji pri kojoj su se razvijale ruke i poticalo razmišljanje. Radna terapija sastojala se od crtanja temperama, bojicama, bojanka te raznih zadataka kao što su osmosmjerke, sudoku, puzzle i tako dalje. Slobodno vrijeme provodila sam uživajući u izletima koji su nam bili organizirani putem Braga Moba. Posjetili smo Lisabon, Porto, obilazili grad Braga u kojem smo bili smješteni te poznato svetište Fatima. Kad nisam istraživala gradove Portugala s kolegama smo otišli na kuglanje i laser tag. Svaki dan bio je nova avantura. Preporučila bi Erasmus+ projekt zbog toga što je za mene to bilo nezaboravno iskustvo. Sklopila sam nova prijateljstva s medicinskim tehničarima petoga razreda i fizioterapeutima četvrtog razreda. Naučila sam više o samostalnome životu te financijama. Također sam naučila nove tehnike koje se ne koriste u Hrvatskoj i korisne savjete za moju struku. Toplo preporučujem prijavu na projekt, uvijek ću pamtiti ovo iskustvo i prisjećati se svih lijepih momenata na praksi i slobodnom vremenu.